**हरनाज कौर संधू** (जन्म 3 मार्च 2000) एक भारतीय मॉडल और सौंदर्य प्रतियोगिता की उपाधि धारक हैं, जिन्हें मिस दिवा २०२१ का ताज पहनाया गया था। अब उन्होंने मिस यूनिवर्स २०२१ प्रतियोगिता में भारत का प्रतिनिधित्व करते हुए ब्रह्मांड सुंदरी का मुकुट अपने नाम किया है और ऐसा करने वाली तीसरी भारतीय महिला बन गईं हैं।

प्रारंभिक जीवन और शिक्षा
------------------------

संधू का जन्म और पालन-पोषण चंडीगढ़ में हुआ था। उन्होंने शिवालिक पब्लिक स्कूल और चंडीगढ़ में पोस्ट ग्रेजुएट गवर्नमेंट कॉलेज फॉर गर्ल्स में पढ़ाई की। वह फिलहाल एमए लोक प्रशासन की पढ़ाई कर रही हैं। हरनाज़ ने दो पंजाबी फिल्मों 'पाऊ बारां' और 'बाई जी कुट्टंगे' में भी काम किया हैं। दोनों फिल्में अगले साल रिलीज होंगी।

सौंदर्य प्रतियोगिता
-------------------

संधू ने किशोरी के रूप में प्रतियोगिता में भाग लेना शुरू किया, मिस चंडीगढ़ 2017 और मिस मैक्स इमर्जिंग स्टार इंडिया 2018 जैसे खिताब जीते। संधू का पहला पेशेवर फोटोशूट 4 जुलाई को चंडीगढ़ स्थित सेलिब्रिटी फोटोग्राफर आर्यमन भाटिया द्वारा हसल स्टूडियो में किया गया था। फेमिना मिस इंडिया पंजाब 2019 का खिताब जीतने के बाद, संधू ने फेमिना मिस इंडिया 2019 में भाग लिया, जहां उन्होंने अंततः शीर्ष 12 में जगह बनाई।

### मिस दिवा 2021

16 अगस्त 2021 को, संधू को मिस दिवा 2021 के शीर्ष 50 सेमीफाइनलिस्टों में से एक के रूप में चुना गया था। बाद में 23 अगस्त को, उन्हें शीर्ष 20 फाइनलिस्टों में से एक के रूप में पुष्टि की गई, जो टेलीविज़न मिस दिवा प्रतियोगिता में भाग लेंगे। 22 सितंबर को आयोजित प्रारंभिक प्रतियोगिता के दौरान, संधू ने मिस ब्यूटीफुल स्किन का पुरस्कार जीता और मिस बीच बॉडी, मिस ब्यूटीफुल स्माइल, मिस फोटोजेनिक और मिस टैलेंटेड के लिए फाइनलिस्ट बनीं।

30 सितंबर को, मुंबई में फाइनल के दौरान, संधू को आउटगोइंग टाइटलहोल्डर एडलाइन कैस्टेलिनो द्वारा विजेता के रूप में ताज पहनाया गया। मिस दिवा 2021 के रूप में, वह मिस यूनिवर्स 2021 प्रतियोगिता में ऐलात, इज़राइल में भारत का प्रतिनिधित्व करेंगी।

### मिस यूनिवर्स 2021

मिस दिवा 2021 जीतने के बाद संधू को भारत की तरफ से मिस यूनिवर्स 2021 में भाग लेने का हक मिल गया। यह प्रतियोगिता 12 दिसम्बर 2021 को ईलत, इज़राएल में आयोजित की गई। संधू पहले 80 प्रतियोगियों के समूह से आगे निकाल्ते हुए शीर्ष १६, फिर शीष १०, शीर्ष ५ और शीर्ह ३ तक पहुंच गईं। तीन सबसे सुन्दर लडकियों में स्थान बनाने के बाद उन्होंने मिस दक्षिण अफ्रीका और मिस पराग्वे नादिया परेरा को पछाडते हुए ब्रह्मांड सुंदरी का मुकुट अपने नाम कर लिया। उन्हें ब्रह्मांड सुदंरी का मुकुट मिस यूनीवर्स 2020 एंड्रिया मेज़ा ने पहनाया। इसके साथ ही वह यह सौंदर्य प्रतियोगिता जीतने वाली तीसरी भारतीय महिला बन गईं।

सन्दर्भ
-------

1. ↑  "भारत की हरनाज कौर संधू के सिर सजा मिस यूनिवर्स 2021 का ताज, क्या जवाब देकर ब्रह्मांड सुंदरी बनी?". *वन इंडिया हिंदी*. अभिगमन तिथि 2021-12-13.
2. ↑  कुमारी, पल्लवी (१३ दिसम्बर २०२१). "कौन हैं हरनाज कौर संधू, जो 21 साल की उम्र में बनीं मिस यूनिवर्स, जानें उनके बारे में सबकुछ". *वन इंडिया*.
3. 1 2  "हरनाज संधू से जुड़ी खास 5 बातें". *एनडीटीवी*. 13 दिसम्बर 2021.
4. ↑  एल्टाटिस, कोनन (2021-09-30). "Harnaaz Sandhu biography: 13 things about Miss Universe India 2021" (अंग्रेज़ी में).
5. ↑  "Harnaaz Sandhu Is Miss Universe India 2021, Ritika Khatnani Wins Miss Diva Supranational 2022 Title". *latestly.com*.
6. ↑  "Miss Universe 2021 to be held in Israel, Steve Harvey to return as host". *यूएसए टुडे*. 20 जुलाई 2021. अभिगमन तिथि 20 जुलाई 2021.
7. 1 2  सेंगर, शालिनी. "पढ़ें भारत को 21 साल बाद मिस यूनिवर्स का खिताब दिलाने वाली हरनाज संधू से जुड़ी 5 बड़ी बातें". *NDTV.com*. अभिगमन तिथि 13 दिसम्बर 2021.
8. ↑  पाठक, संचिता (13 दिसम्बर 202). "कौन हैं हरनाज़ संधू जो 21 साल बाद मिस यूनिवर्स का ताज लेकर भारत लौट रही हैं?". *इंडियाटाइम्स हिंदी*.
9. ↑  "Harnaaz Sandhu of India named 70th Miss Universe". *सैन फ्रांसिस्को क्रॉनिकल* (अंग्रेज़ी में). 12 दिसम्बर 2021. मूल से 13 दिसंबर 2021 को पुरालेखित. अभिगमन तिथि 14 दिसंबर 2021.